Reserwebank reageer heftig op OB se aanbevelings | Maroela Media
Die Suid-Afrikaanse Reserwebank het gesê die openbare beskermer (OB) se aanbevelings om die mandaat van die bank in die Grondwet te verander is onwettig en val buite haar magte.
Adv. Busisiwe Mkhwebane, die OB, het Maandag tydens 'n mediakonferensie in Pretoria onder meer 'n verslag bekendgestel waarin sy aanbevelings maak oor haar kantoor se ondersoek in 'n sogenaamde reddingsboei wat die Reserwebank aan Absa, voorheen Bankorp, tussen 1985 en 1994 uitbetaal het.
Buiten die OB se aanbevelings dat die R1,125 miljard wat in dié tyd aan Absa geskenk is onwettig was en deur die Spesiale Ondersoekeenheid verhaal moet word, het sy ook gesê die Grondwet moet gewysig word sodat die hoofdoel van die Reserwebank is om die sosio-ekonomiese welstand van landsburgers te beskerm. Mkhwebane het verder gesê daar moet gereeld oorlegpleging tussen dié bank en die parlement wees om betekenisvolle sosio-ekonomiese transformasie te bewerkstelling.
Die Reserwebank het Dinsdag in 'n mediaverklaring gesê die voorgestelde regstellende stappe van die OB sal 'n negatiewe uitwerking op die onafhanklikheid van dié bank hê. "Die wysigings, indien dit plaasvind, sal ook die Reserwebank se kernrol verwyder om die waarde van die rand te beskerm. Verder sal dit die rol wat die bank speel om pryse stabiel te hou, verwyder."
Volgens die Reserwebank se mediaverklaring het die OB se aanbevelings rondom die wysiging van die bank se rol 'n onmiddellike negatiewe effek op die markte en wisselkoers van die rand gehad. Die rand het Maandag weer tot meer as R13 per dollar geval ná die OB se aankondiging en kenners vermoed dit gaan dalk in die afsienbare toekoms wisselvalligheid meebring.
Die Reserwebank het besluit om op aanbevelings van die bank se regspan 'n dringende hofaansoek te bring om die regstellende stappe van die OB ter syde te stel.
Wat probeer hierdie PP bereik? Sy was mos 'n spioen, is daar iets waarvan ons nie bewus is nie of is dit maar net 'n Gupta banksaak weer.
Die arme regters is seker almal al op depressie meds…..
"…sosio-ekonomiese transformasie te bewerkstellig". In kort wil die OB van die reserwebank net NOG 'n bemagtigings organisasie maak. Dit klink na 'n kaping van die hele ekonomie! Mens wonder wie dalk hier 'n vinger in die pastei het.
Psst, julle weet oor wie ek wonder.
Mmm, die OB saal nou 'n perdjie op wat sy nie sal kan baasraak nie! Sterkte met die "Rothchild dynasty"! ;-)